Karsten Nonbo (V), 1998-12-10:
Der tales så meget om vold her på Christiansborg, altså ikke at den udøves her på Christiansborg.
Man kunne næsten sammenligne det med Voldborg, altså ikke med stedet Voldborg, men vejrprofeten hr. Voldborg.
Vi har det med volden, ligesom han har det med vejret.
Vi taler om volden, han taler om vejret, men begge dele gør stort set, som det passer dem.
For historieskrivningens skyld vil jeg lige minde om, at vi jo ved årsskiftet 1996-97 havde en meget, meget stor debat om vold, hvor statsministeren gik i fjernsynet og sagde, at vi ikke ville finde os i mere vold.
Det blev der desværre taget lidt luft ud af.
Venstre og De Konservative tilbød så deres assistance med et lovforslag, nr. L 154, men vores forslag om at få skærpet strafferammen for voldskriminalitet lykkedes desværre ikke.
Der rasede nogle store orkaner, men i juni måned kom der kun en lille vind ud af det.
Justitsministeren manede til besindighed.
Volden var faldende fra 1994 til 1996 med 13 pct., og den grove vold var faldet med 14 pct., men alligevel foreslog han, at der skulle lægges 1 år oven i straffen for den grove vold.
Forebyggelse kan vi simpelt hen ikke få nok af, men den er jo meget svær at måle.
Der blev foreslået bedre vilkår for ofre, og det var alle også enige om.
Man ville gerne have oprettet konfliktråd og offerrådgivning, det hørte vi også her i dag, men jeg er bange for, at det måske binder personalet fra politiet mere til stolene, frem for at de kommer ud og opklarer sagerne.
Jeg har for at være lidt grundig, da jeg før har fået at vide, at som ny kan man jo ikke vide alt, sat mig ind i nogle tal, og jeg har også brugt årsberetningen, som hr. Peter Skaarup henviste til.
Jeg skal indrømme, at jeg havde regnet med at skulle skose ham lidt, for tidspunktet kunne i hvert fald godt have været bedre valgt, så vi havde fået nogle tal fra 1998 med i forespørgselsdebatten, men vi kan så tage en til.
Jeg vil lige kort nævne tallene for 1996 og 1997.
Jeg nævner 1996-tallet og så tallet for 1997: Vold mod tjenestemand 1.318 og 1.488, voldtægt 388 og 435, drab 68 og 88, almindelig vold - inkluderer alt også straffelovens §§ 245 og 246 - er steget med et par hundrede fra ca. 8.600 til ca. 8.800.
Jeg ledte febrilsk, for der måtte da være et sted, det havde hjulpet, og så fandt jeg det.
Ha,ha, sagde jeg.
§ 245, 1. - tilfælde af almindelig grov vold - er faldet fra 603 til 583.
Endelig noget, der er faldet, men mit humør holdt sig ikke ret længe, for det viste sig i og for sig, at folk var blevet bedre til at lave den grove vold, for den grove vold var nu blevet til vold med skade.
Nedenunder det fald på 20 kunne jeg læse, at der var 34 flere anmeldelser for vold med skade til følge.
Så den grove vold var blevet mere kvalificeret grov.
Det blev jeg meget ked af at læse.
Jeg siger ikke det her for at skræmme befolkningen - og jeg har heller ikke talt så højt - men for at holde mig til realiteterne.
Når det ser sådan ud, har jeg efterlyst en hylde med nogle flere varer på, og jeg må ærlig talt sige, at så må vi genfremsætte lovforslaget fra sidste år om en forhøjet strafferamme, således at der er nogle flere varer at tage af.
Der skal fra Venstres side ikke herske tvivl om, at voldsbekæmpelse er bedst, før gerningsmanden har svinget køllen.
Men er det sket, må de øvrige instrumenter træde i kraft.
Der må en høj opklaringsprocent til, og den får vi ikke ved at politiet sidder hjemme på kontorerne.
Der skal en hurtig retsforfølgning til, der skal en straf til, der kan mærkes, og så skal den falde, mens voldsmanden kan huske, hvem det var, han slog.
Statsministeren må gerne her om 3 uger sige: Vi fandt os ikke i volden.
Vi fandt os ikke i volden.
Vi har besluttet at gøre noget.
Det er vi helt med på i Venstre.